**КРАТКА ИНФОРМАЦИЯ ЗА УЧАСТИЕТО НА РЕПУБЛИКА БЪЛГАРИЯ В ДЕЙНОСТТА НА ГРУПАТА ДЪРЖАВИ СРЕЩУ КОРУПЦИЯТА (GRECO)**

Групата държави срещу корупцията (GRECO) е създадена през 1999 г. към Съвета на Европа. Република България е една от 17-те страни-учредителки на Групата. Понастоящем в Групата участват 49 държави (48 от Европа и САЩ). Целта на GRECO, както е формулирана в нейния Устав, е да повиши капацитета на страните-членки в борбата с корупцията чрез един динамичен процес на взаимна оценка прилагането на антикорупционните инструменти на Съвета на Европа. Организацията на участието на Република България в дейността на GRECO и изплащането на членския внос в Групата са възложени на Министерството на правосъдието с Решение №639 на Министерския съвет от 28 септември 1999 г.

Сравнителният анализ на докладите на GRECO показва, че България е от една от страните, които предприемат най-своевременни и адекватни мерки за изпълнение на отправените препоръки.

Процедурата по оценката на България в рамките на **Първия кръг** беше осъществена в периода 2001 г. – 2006 г. Докладът за оценка беше приет през м.май 2002 г. и съдържаше 14 препоръки по темите-предмет на оценка: (а) статут и правомощия на разследващите и правораздавателни органи; (б) специализация на служителите и органите; (в) имунитет от наказателно преследване.

Процедурата по оценка в рамките на **Втория кръг** се осъществи в периода 2004 г. – 2009 г. Темите на този кръг бяха: (а) отнемане на облагите от корупционни престъпления; (б) публичната администрация; и (в) отговорност на юридическите лица. Докладът на GRECO за оценка на България от Втория кръг беше приет от Групата през м.юли 2005 г. и съдържаше 11 препоръки.

**Третият кръг** на оценка започна през м.януари 2007 г., а докладът за оценка на България беше приет през 2010 г. и съдържаше 20 препоръки. Предмет на оценка в този кръг бяха: (а) основните разпоредби на Наказателната конвенция на Съвета на Европа относно корупцията и Допълнителния протокол към нея, свързани с криминализирането на подкупа и търговията с влияние; и (б) изпълнението на Препоръка Rec(2003)4 на Съвета на Европа за общи правила срещу корупцията при финансирането на политическите партии и предизборните кампании. На 17 септември 2015 г. Народното събрание прие Закон за изменение и допълнение на Наказателния кодекс, с който, освен другото, бяха изпълнени две от препоръките на GRECO по темата „Криминализиране на корупцията“ (за криминализиране на активния подкуп, когато облагата е в полза на трето лице, и за криминализиране на подкупа на чужди арбитри). Тези промени в Наказателния кодекс както и предприетите преди това законодателни и други действия в областта на криминализирането и финансирането на политическите партии и предизборните кампании, включително приемането на нов Изборен кодекс и измененията в Закона за политическите партии, доведоха до обща положителна оценка за изпълнението на препоръките от Третия кръг. В Допълнението към Втория доклад за България за изпълнение на препоръките от Третия кръг на оценка, прието на 4 декември 2015 г., беше посочено, че страната ни е изпълнила напълно 16 от общо 20 препоръки, три препоръки са изпълнени частично и една не е изпълнена. По-конкретно, в областта на криминализирането на корупцията бяха изпълнени задоволително три от четирите препоръки, а в областта на партийното финансиране – тринадесет от шестнадесетте препоръки. С приемането на Допълнението към Втория доклад за изпълнение на препоръките от Третия кръг на оценка приключи мониторингът по отношение на България в рамките на този кръг.

**Четвъртият кръг** на оценка започна през 2012 г. на тема „Превенция на корупцията по отношение на народните представители, съдиите и прокурорите”. Докладът за България от Четвъртия кръг беше приет по време на пленарната среща на GRECO, която се проведе през м.март 2015 г. Докладът за оценка на България от Четвъртия кръг съдържа анализ на въпросите – предмет на оценка, и общо 19 препоръки, от които четири по отношение на превенцията на корупцията на народните представители, девет на съдиите, и шест на прокурорите. Анализът и препоръките от доклада имат непосредствено отношение към законодателните и институционални мерки, предвидени в Националната стратегия за превенция и противодействие на корупцията 2015-2020 г. и Актуализираната стратегия за продължаване на реформата в съдебната система. Приетият на 16 декември 2015 г. от Народното събрание Законопроект за изменение и допълнение на Конституцията на Република България в голяма степен отразява препоръките на GRECO от Четвъртия кръг. С промените беше предвидена промяна в структурата и организацията на Висшия съдебен съвет (ВСС), свързана с разделянето му на съдийска и прокурорска колегии. Въведоха се и конституционни промени по отношение на Инспектората към ВСС, които целят да се създадат реални механизми за превенция на конфликта на интереси и неправомерно външно влияние в органите на съдебната власт (нови правомощия на Инспектората да прави проверки за конфликт на интереси на съдии, прокурори и следователи, да проверява пълнотата и верността на имуществените декларации, да прави проверки за установяване на прояви, уронващи престижа на съдебната власт, и такива, свързани с нарушаване на независимостта на съдиите, прокурорите и следователите). Посочените конституционни промени и съответните препоръки на GRECO от Четвъртия кръг бяха отразени и в Закона за съдебната власт. Съгласно Първия доклад за изпълнение на препоръките от Четвъртия кръг, приет през м. юни 2017 г., към онзи момент българските власти са изпълнили задоволително дванадесет от деветнадесетте препоръки от доклада за оценка, като от останалите препоръки шест са частично изпълнени, и една препоръка остава неизпълнена. През м.януари 2018 г. беше приет нов Закон за противодействие на корупцията и за отнемане на незаконно придобитото имущество, който също съответства на препоръките, направени по линия на международните мониторингови механизми, включително тези на GRECO от Четвъртия кръг (вкл. по темата превенция на корупцията на народните представители). С този закон се преодоляват слабостите, произтичащи от фрагментираната нормативна уредба в сферата на противодействието на корупцията. В изпълнение на закона беше създаден единен антикорупционен орган - Комисията за противодействие на корупцията и за отнемане на незаконно придобитото имущество, обединяващ функциите по проверка на имуществените декларации на лицата, заемащи висши публични длъжности, установяването на конфликт на интереси и незаконно придобито имущество. През м.декември 2019 г. GRECO разгледа и прие Втория доклад за изпълнение на препоръките от Четвъртия кръг, където се съдържа заключение, че българските власти са изпълнили задоволително шестнадесет препоръки и частично – три препоръки. С приемането на този доклад приключи мониторингът по отношение на България в рамките на Четвъртия кръг на оценка.

През м.март 2017 г. беше дадено начало на **Петия кръг** на оценка, който е посветен на две теми: (а) превенция на корупцията в централните правителства (висши служители в изпълнителната власт); и (б) превенция на корупцията в правоохранителните органи, и се отнася до въпросите, свързани с политиките, правната и институционална рамка за превенция на корупцията, конфликта на интереси, забраната за извършване на определени дейности и декларирането на имущество и интереси. По отношение на централните правителства, оценката ще обхване следните категории лица: държавни глави, министър-председатели, министри, заместник-министри, началници и членове на политически кабинети. По отношение на правоохранителните органи, ще бъдат оценени мерките за превенция на корупцията в националните полицейски служби, включително тези за граничен контрол, с особено внимание върху идентифицирането на рисковите служби и ситуации, проверките, надзора и дисциплинарните производства. Предвидено е посещението на екипа от експерти на GRECO в рамките на Петия кръг да се проведе през пролетта на 2020 г., а докладът за оценка от този кръг да бъде приет през м.октомври същата година.

Докладите на GRECO за България са преведени на български език и поместени на интернет страниците на Съвета на Европа и Министерството на правосъдието.